
REFERAT DE APROBARE
pentru proiectul de hotărâre privind  aprobarea eșalonării plății chiriei restante datorate de SC HASH BROTHERS SRL în temeiul contractului de închiriere nr.115.826/2024 și a contractului de închiriere nr.43.924/2026 

Prin proiectul de hotărâre supus spre dezbatere Consiliului Local al municipiului Alba Iulia, propun aprobarea eșalonării plății chiriei restante, datorate de către SC HASH BROTHERS SRL în baza contractului de închiriere nr.115.826/2024 și a contractului de închiriere nr.43.924/2026 și a majorărilor de întârziere aferente, majorări calculate până la data plății inclusiv, pe o perioadă de 6 luni începând cu data de 1 octombrie 2026, în condițiile stabilite prin prezentul proiect de hotărâre.

Cu privire la prezentul proiect de hotărâre, vă facem cunoscute următoarele:


Prin dispozițiile HCL nr.523/2023, modificată prin HCL nr.29/2024 și HCL nr.271/2024, a fost aprobată închirierea prin licitație publică, pentru o perioadă de 5 ani, cu posibilitate de prelungire, în scopul desfășurării de activități comerciale de tip de alimentație publică (inițial doar alimentație publică, iar prin HCL nr.29/2024, s-a aprobat și desfășurarea de activități de tip artistic, galerie de artă, vânzare suveniruri, produse artizanale, presă și carte), a Spațiului nr.11 (fostul Centru de Informare Turistică) cu suprafața utilă de 223 mp, situat în Municipiul Alba Iulia, Cetatea Alba Carolina, Contragarda Ravelinului Sf.Mihail, în zidurile aferente, aparținând domeniului public al municipiului Alba Iulia, poziția 203 pe Lista Monumentelor Istorice 2015: codul LMI 2015, AB–II–a–A–00088, înscris în CF nr. 119170-C8 Alba Iulia, cu nr.cadastral 119170-C8, având suprafața construită la sol de 333 mp, cu cod de clasificare 1.6.2., prețul de pornire fiind stabilit inițial la suma de 1.338 euro/lună (6 euro/mp/lună) – conform raportului de evaluare întocmit de evaluator autorizat ANEVAR Roșu Adriana – preț modificat prin HCL nr.29/2024 la suma de 2.230 euro/lună (10 euro/mp/lună).
Ca urmare a adoptării de către Consiliul Local al municipiului Alba Iulia a HCL nr.523/2023, modificată și completată prin HCL nr.29/2024, Serviciul Contracte, Patrimoniu a procedat la organizarea licitației publice, în conformitate cu dispozițiile legale în vigoare.

Cu toate că au fost organizate 3 (trei) licitații publice, la nici unul din cele 3 termene nu a fost depusă nici o ofertă.

Prin urmare, în dorința de a face spațiul în cauză mai atractiv pentru potențialii doritori/ofertanți, prin dispozițiile HCL nr.271/2024 s-a aprobat modificarea prețului minim de pornire al licitației publice de la suma de 2.330 euro/lună – stabilită de Consiliul Local prin HCL nr.29/2024 – la suma de 1.338 euro/lună – stabilit prin raportul de evaluare întocmit de evaluator autorizat ANEVAR Roșu Adriana.


Ca urmare a reluării procedurii de licitație publică, în urma modificărilor mai sus arătate, la licitația publică din data de 12.09.2024 SC HASH BROTHERS SRL a fost declarată câștigătoare, între aceasta și Municipiul Alba Iulia fiind încheiat contractul de închiriere nr.115.826/2024.


În temeiul contractului de închiriere nr.115.826/2024, SC HASH BROTHERS SRL datorează cu titlu de chirie suma de 1.607,83 euro/lună.


Ulterior, între petentă și Municipiul Alba Iulia, a fost încheiat contractul de închiriere nr.43.924/2026 în temeiul dispozițiilor HCL nr.311/2024 privind Regulamentul de ocupare a domeniului public și desfăşurare a comerțului stradal, contract ce are ca obiect închirierea unei suprafețe de teren de 99 mp, teren situat în imediata vecinătate a spațiului închiriat, în scopul amenajării unei terase sezoniere, prețul închirierii fiind de 1 leu/mp/zi, conform dispozițiilor HCL nr.403/2025 (2.970 lei/lună).


Precizăm faptul că, la data întocmirii prezentului proiect de hotărâre, petenta datorează suma totală de 11.698,67 euro din care suma de 11.249,98 euro reprezintă debitul restant (chiria aferentă lunilor martie-august 2026), iar suma de 448,69 euro reprezintă majorările de întârziere aferente acestor debite pentru contractul de închiriere nr.115.826/2024, iar pentru contractul de închiriere nr.43.924/2026 petenta datorează suma de 12.500 lei din care suma de 12.177 lei reprezintă debitul restant (chiria aferentă lunilor aprilie – august 2026), iar suma de 323,73 lei reprezintă majorările de întârziere aferente acestor debite.


Pentru mai buna dumneavoastră edificare, a fost anexată prezentului proiect de hotărâre situația debitelor datorate de petentă în temeiul contractului de închiriere nr.115.826/2024 și a contractului de închiriere nr.43.924/2026.

Prin cererea înregistrată la Primăria Municipiului Alba Iulia sub nr.104.834/01.09.2026, petenta  SC HASH BROTHERS SRL solicită eșalonarea plății debitelor restante pentru motivele pe care le invocă în aceasta.


Având în vedere cele de mai sus, precum și faptul că de la data semnării de către părți a contractului de închiriere nr.115.826/2024 și a contractului de închiriere nr.43.926/2026 și până în acest an petenta  SC HASH BROTHERS SRL și-a respectat obligațiile contractuale, vă supun spre dezbatere și aprobare prezentul proiect de hotărâre.

La redactarea prezentului proiect de hotărâre au mai fost avute în vedere dispozițiile art.129 alin.(2) lit."c", coroborat cu art.129 alin.(6) lit.”a”, ale art.139 alin.(3) lit.”g”și ale art.196 alin.(1) lit.”a” din OUG nr.57/2019 privind Codul Administrativ, cu modificările și completările ulterioare.

